รัฐมนตรีว่าการกระทรวงคมนาคม สั่งการกรมทางหลวงชนบท รับมือไฟป่าและหมอกควันในเขตทาง
รัฐมนตรีว่าการกระทรวงคมนาคม สั่งการกรมทางหลวงชนบท รับมือไฟป่าและหมอกควันในเขตทาง นายปฐม เฉลยวาเรศ อธิบดีกรมทางหลวงชนบท เปิดเผยว่า ในช่วงหน้าแล้งของทุกปีพื้นที่ภาคเหนือ เช่น เชียงใหม่ เชียงราย น่าน แพร่ พะเยา แม่ฮ่องสอน ลำพูน ลำปาง และตาก มักประสบปัญหาไฟป่าและหมอกควัน ปัญหาดังกล่าวส่งผลต่อคุณภาพของสิ่งแวดล้อมและสุขภาพอนามัยของประชาชน บดบังทัศนวิสัยเกิดปัญหาต่อการคมนาคมทั้งทางบกและทางอากาศ ล่าสุดนายศักดิ์สยาม ชิดชอบ รัฐมนตรีว่าการกระทรวงคมนาคม สั่งการกรมทางหลวงชนบท เตรียมรับมือไฟป่าและหมอกควัน ช่วงหน้าแล้ง เพื่ออำนวยความสะดวกปลอดภัยแก่ประชาชนผู้ใช้ทางหลวงชนบทและป้องกันการเกิดอุบัติเหตุจากการเผาวัชพืชสองข้างทางในเขตทางหลวงชนบทโดยให้หน่วยงานในพื้นที่รับผิดชอบเตรียมความพร้อมเผชิญเหตุกรณีเกิดไฟไหม้ข้างทาง โดยเน้นย้ำเมื่อมีการตัดหญ้าสองข้างทางแล้วเสร็จ ให้จัดเก็บเศษหญ้า วัชพืช ให้เรียบร้อย รวมทั้งจัดทำป้ายรณรงค์ ประชาสัมพันธ์ให้ประชาชน หยุดเผาป่า หญ้า วัชพืช ในเขตทางหลวงชนบท และเมื่อเกิดเหตุให้สนับสนุนรถบรรทุกน้ำพร้อมบุคลากร เพื่อบูรณาการดับไฟป่าร่วมกับหน่วยงานในพื้นที่ ตลอดจนติดตาม ตรวจสอบความเสียหายและรายงานผู้บริหารให้รับทราบทันทีเมื่อเข้าสู่ภาวะปกติขอให้ประชาชนในพื้นที่ช่วยกันสอดส่องดูแล หากประชาชนพบเหตุไฟป่าและหมอกควัน สามารถขอรับความช่วยเหลือได้ที่สำนักงานทางหลวงชนบท แขวงทางหลวงชนบท หมวดบำรุงทางหลวงชนบทในพื้นที่ โดยสามารถแจ้งเหตุได้ที่สายด่วนกรมทางหลวงชนบท 1146 ตลอด 24 ชั่วโมง